2ኛው ዓለም አቀፍ የኢትዮጵያ ቡና ኮንፈረንስ ተጀመረ
– ኢትዮጵያ ከቡና የምታገኘውን የውጭ ምንዛሪ ለማሳደግ መጠን ላይ ትኩረት ሰጥታ መስራት እንዳለባት የኢፌዴሪ ፕሬዝዳንት ዶክተር ሙላቱ ተሾመ ተናገሩ።ሁለተኛው አለም አቀፍ የኢትዮጵያ ቡና ኮንፈረንስ አዲስ አበባ ውስጥ ተጀምሯል ። በኮንፈረንሱ ላይ የተገኙት ፕሬዝዳንቱ የአለም የኢኮኖሚ መቀዛቀዝ በከፍተኛ ሁኔታ እንዲቀንስ ያደረገውን የቡና ገቢ ለማካካስ ጥራት ያለው በርካታ ቡና መላክና ገበያውንም ማስፋት ይገባል ብለዋል። ቡና ላኪዎች ወደ ውጭ የሚልኳቸው ቡናዎች ላይ እሴት ጨምረው ቢልኩ የተሻለ ገቢ እንደሚገኝ የጠቀሱት ፕሬዝዳንቱ ፥ ለዚህም መንግስት አስፈላጊውን ድጋፍ ያደርጋል ነው ያሉት። በጉባኤው ላይ የተገኙ አለም አቀፍ ተወካዮች በበኩላቸው ፥ የኢትዮጵያን ቡና ጣዕም ጠብቆ ለማቆየት ጠንካራ ስራ መስራት ይገባል ብለዋል። ጉባኤው በአለም አቀፉ የቡና ሁኔታ ፣ በኢትዮጵያ የቡና አመራረት ላይ ያሉ መልካም አጋጣሚዎች እና ተግዳሮቶች እንዲሁም በዘርፉ የሚገኘው ገቢ ማሳደግ በሚቻልበት ሁኔታ ላይ ይመክራል። በኮንፈረንሱ የመንግስት ከፍተኛ ባለስልጣናት ፣ ዓለም አቀፍ የቡና ገዥዎች ፣ ተመራማሪዎችና አለም አቀፍ የቡና ድርጅቶች ተገኝተዋል ። (ኤፍ.ቢ.ሲ)